LAOAG CITY – Agingga ita ket ipukpukkaw pay laeng ti pamilya ti dua ti tawen na nga ubing a lalaki nga natay ti stray bullet idi baro a tawen ti 2014 ti hustisya iti pannakatay na.
Segun kenni Mrs Aniceta Corpuz, ina ti biktima a ni Ranz Angelo Corpuz nga maysan a tawen ti napalabas ngem awan pay ti nagdur-asan ti kaso ti pannakatay ti anak na.
Kuna ni Mrs Corpuz nga ad-adda pay a narikna da ti sakit ken iliw iti anak da iti idadateng ti baro a tawen.
Inbatad na nga agingga ita ket saan pay a nabigbig dagiti otoridad ti suspek wenno ti agtagikua ti paltog a naggapuan ti naiwawa a bala nga timmama iti ulo ti ubing bayat a naimas ti pannaturogna iti salas ti balay da a poon ti nakatayan na.
Inadmitir ni Mrs Corpuz nga tunggal madanon ti baro a tawen ket saan na a maliklikan ti agladingit ken agbuteng gapu ta saan na pay a naawat ti pannakapukaw ti anak na gapu ti naiwawa a bala.
Kabayatanna, nagasat nga awan ti natamaan iti stray bullet nga nagtennag iti maysa nga aribayan iti Brgy Casili, ti ciudad ti Laoag iti idadateng ti baro a tawen.
Ti stray bullet ket mapapati nga naggapu iti kalibre 45 nga paltog nga timmama iti maysa a timba nga napunno ti danum nga nabirukan ni Mrs Maryjane Alipio apaman a nakariing itay bigat.
Dagus met nga in-report ni Mrs Alipio kenni Brgy Kagawad Joseph Cariño ti nakita na nga stray bullet ken kalpasan na ket in-report da iti PNP Laoag para ti maiyannatup nga imbestigasyun.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn